“Juridiese korrupsie in SA nader breekpunt”Richard Mdluli Die hoogaangeskrewe Bostonse koerant, die Christian Science Monitor, dra Vrydag ‘n artikel waarin besluite om beskuldigdes met politieke bande in Suid-Afrika “letterlik met moord te laat wegkom” onder die loep geneem word. Die artikel deur die koerant se Suid-Afrikaanse korrespondent, Jerremy Kutner, fokus hoofsaaklik oor die omstrede geskorste hoof van misdaadintelligensie, Richard Mdluli. Kutner wys daarop dat Suid-Afrika ‘n grondwet het wat internasionaal hoog aangeslaan word, en ‘n vurige onafhanklike regstelsel, maar te veel aanklaers kom onder skoot dat hulle voor politieke druk swig. Hy skets ‘n verband tussen hierdie bedenkinge oor die aanklaers en die feit dat Suid-Afrika nou sy eerste verkiesing tegemoet gaan sedert die afsterwe van oud-president Nelson Mandela. Kutner is baie krities in sy beskrywing van die Nasionale Vervolgingsgesag, beginnende by die terugtrek van meer as 700 aanklagte teen pres. Jacob Zuma self, die Selebi-sage, die debakel rondom Glynnis Bretenbach, en Mdluli. Hy wys daarop dat daar versigtige optimisme is oor die nuwe direkteur van Nasionale Vervolging, Mxolisi Nxasana, “wat minstens blyk ‘n skandaalvrye verlede te hê”.